На тэрыторыі сучаснай Украіны тапонімы падобнага тыпу прадстаўленыя формай “червоне”. Такія назвы, аднак, менш прэзентатыўныя, бо ўказваюць не на тэхналогію, а толькі на колер. Да таго ж без спецыяльнага даследавання цяжка адназначна сказаць, дзе тапонім “чырвоны” з’яўляецца арыгінальнай назвай, дзе перакладам на сучасную ўкраінскую мову слова “красны”, а дзе наватворам савецкага часу. Тое самае на Беларусі. У нас налічваецца 74(!) тапонімы са словам “чырвоны” і 187(!) са словам “красны”. Шмат з іх маюць выразны прапагандысцкі характар, аднак сказаць, што паўстала ў гады савецкай улады, а што наклалася на старэйшыя назвы ці з’яўляецца вынікам іх перапрацоўкі, не ўяўляецца мажлівым без дадатковага даследавання. Назваў, якія б непасрэдна ўказвалі на збор чарвяца ці тэхналогію чарвлення, на Беларусі амаль няма. Выключэннем можна лічыць Чарлёны і Чарлёнкі – на Гарадзеншчыне іх налічваецца адразу некалькі ў блізкай лакацыі.